รองนายกรัฐมนตรี ระบุ ขอให้ทุกฝ่ายเข้าใจ หากจำเป็นจะต้องเลื่อนวันเลือกตั้งออกไป พร้อมชี้ กกต.พิจารณากำหนดวันอย่างรอบคอบ
รองนายกรัฐมนตรี ระบุ ขอให้ทุกฝ่ายเข้าใจ หากจำเป็นจะต้องเลื่อนวันเลือกตั้งออกไป พร้อมชี้ กกต.พิจารณากำหนดวันอย่างรอบคอบ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึง กรณีที่มีกลุ่มคนออกมาคัดค้านการเลื่อนการเลือกตั้งจากเดิมวันที่ 24 กุมภาพันธ์ 2562  ออกไปอีกเป็นช่วงเดือนมีนาคม ว่า ขอให้ทุกฝ่ายเข้าใจ หากจำเป็นจะต้องเลื่อนวันเลือกตั้งออกไป เนื่องจากประเทศจะมีงานพระราชพิธีบรมราชาภิเษกที่สำคัญ ซึ่งคณะกรรมการการเลือกตั้ง หรือ กกต. ในฐานะผู้กำหนดวันเลือกตั้งและจัดการเลือกตั้ง จะต้องพิจารณากำหนดวันอย่างรอบคอบ เพื่อไม่ให้ตรงกับงานพระราชพิธีขณะเดียวกัน เชื่อมั่นว่าแม้จะมีกลุ่มคัดค้านเลื่อนการเลือกตั้งออกมาเคลื่อนไหว ก็จะไม่ส่งผลให้เกิดเหตุการณ์บานปลายจนไม่สามารถจัดการเลือกตั้งได้ อย่างไรก็ตาม ขอความร่วมมือผู้ชุมนุมปฏิบัติภายใต้กรอบของกฎหมาย ขณะที่ เจ้าหน้าที่มีความจำเป็นที่ต้องอาศัยกฎหมายในการดูแลเพื่อให้เกิดความสงบเรียบร้อยพร้อมกันนี้ พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ยังกล่าวถึงกรณีที่นายยงยุทธ ติยะไพรัช สมาชิกพรรคเพื่อชาติ ที่ประกาศระหว่างลงพื้นที่จังหวัดพิษณุโลก ถึงความพยายามนำพานายทักษิณ ชินวัตร อดีตนายกรัฐมนตรีกลับประเทศ ว่า รัฐบาลไม่เคยห้ามให้นายทักษิณ ชินวัตร อดีตนายกรัฐมนตรี เดินทางกลับเข้าประเทศไทย แต่เมื่อเดินทางกลับมาแล้วต้องเข้าสู่กระบวนการดำเนินคดีตามกฎหมาย